ഏഴ് മാസങ്ങൾക്ക് ശേഷമാണ് ഒരു മോഹൻലാൽ ചിത്രം തീയേറ്ററുകളിലേക്ക് എത്താനൊരുങ്ങുന്നത് . ബോളിവുഡ് സംവിധായകൻ അജോയ് വർമ്മ ആദ്യമായി മലയാളത്തിൽ അണിയിച്ചൊരുക്കുന്ന നീരാളിയാണ് ചിത്രം . പെരുന്നാൾ റിലീസായി തീയേറ്ററുകളിലെത്തുന്ന ചിത്രം ഈ മാസം 15നാണ് പ്രേക്ഷകർക്ക് മുന്നിലെത്തുക . സസ്പെൻസ് ത്രില്ലർ ചിത്രത്തിൽ രണ്ട് നായികമാരാണ് . നദിയ മൊയ്തുവും പാർവതി നായരും . റിലീസിന് രണ്ടാഴ്ച മാത്രം ശേഷിക്കെ ചിത്രം തനിക്ക് എത്തരത്തിലുള്ള അനുഭവമായിരുന്നെന്ന് പറയുകയാണ് പാർവതി . നീരാളി മനോഹരമായ ഒരു അനുഭവമായിരുന്നെന്ന് പറയുന്നു പാർവതി . എക്കാലവും ഊർജ്ജത്തോടെ നിൽക്കുന്ന അഭിനയപ്രതിഭ മോഹൻലാലിനൊപ്പം അഭിനയിച്ചത് ഒരു അനുഗ്രഹം പോലെ തോന്നിയെന്നും . നീരാളിയുടെ വർക്കിംഗ് സ്റ്റില്ലുകൾക്കൊപ്പം ട്വിറ്ററിലൂടെയാണ് പാർവതിയുടെ പരാമർശം . മൂൺഷോട്ട് എൻറർടെയ്ൻമെൻറ്സിൻറെ ബാനറിൽ സന്തോഷ് ടി . കുരുവിള നിർമ്മിക്കുന്ന ചിത്രത്തിൻറെ രചന നിർവ്വഹിച്ചിരിക്കുന്നത് സാജു തോമസ് ആണ് . സന്തോഷ് തുണ്ടിയിലാണ് ഛായാഗ്രഹണം . സസ്പെൻസ് ത്രില്ലർ ചിത്രം ഷൂട്ട് ചെയ്തിരിക്കുന്നത് മുംബൈ , പൂനെ , ശ്രീലങ്ക എന്നിവിടങ്ങളിലാണ് . വി . കെ . ശ്രീകുമാർ മേനോൻ ചിത്രം ഒടിയൻറെ ഷെഡ്യൂൾ ബ്രേക്കിലാണ് മോഹൻലാൽ നീരാളി പൂർത്തിയാക്കിയത് .